《送马录事赴永阳（一作嘉）》
唐代·李颀

子为郡从事，主印清淮边。谈笑一州里，从容群吏先。

手持三尺令，遣决如流泉。太守既相许，诸公谁不然。

孤城连海树，万室带山烟。春日溪湖净，芳洲葭菼连。

炊粳蟹螯熟，下箸鲈鱼鲜。野鹤宿檐际，楚云飞面前。

听歌送离曲，且驻木兰船。赠尔八行字，当闻佳政传。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。